text: Mistænkt for brand i egen lejlighed
  27 maj 2013 kl. 05.13
  Otte beboere måtte søndag aften evakueres under en større brand i en 2-etagers ejendom i Gråsten. Ejeren af den ene lejlighed er mistænkt for brandstiftelse.
  Branden blev anmeldt søndag kl. 17.39. Ilden bredte sig hurtigt fra lejligheden i stueetagen i bygningen i Borggade, og da politiet ankom, blev otte personer fra en lejlighed på 1. sal evakueret.
  Ejeren af lejligheden i stueetagen var ikke til stede under branden, men blev under en halv time senere anholdt mistænkt for brandstiftelse.
  Af hensyn til fremstillingen mandag, kan politiet endnu ikke udtale sig om, hvordan branden opstod eller hvad der var den sigtedes motiv.
  Ingen kom til skade ved branden, men lejligheden i stueetagen er udbrændt, fortæller vagthavende ved Syd- og Sønderjyllands politi til TV SYD.
  